
NSR váldoulbmil:
NSR bargu lea čilgejuvvon ulbmilparagráfas (paragráfa 2):
· Norgga Sámiid Riikkasearvi doarju ovttadássasašvuođa, solidaritehta ja ráfálaš álbmotgaskasaš ovttaseallima ja atná árvvus olbmo sorjavašvuođa luonddus. 

· Norgga Sámiid Riikkasearvi áigu duohtan dahkat sámi iešmearrideami ja nannet sámi boahtteáiggi go mii leat okta álbmot min iežamet guovllus. 

· Norgga Sámiid Riikkasearvi áigu álggahit ja čađahit sámi álbmotstivrra ja searvat sámi stivrenorgánaid válggaide. 

· Norgga Sámiid Riikkasearvi áigu SOL bokte ja báikkálaš servviid bokte ovddidit sámi kulturdoaimmaid.

Strategiija:
Ná NSR áigu bargat vai olahivččii ulbmiliid:
1. Nannet báikkálaš sámeservviid bargguid vai nagodit fállat kulturdoaimmaid sámiide sin guovllus ja searvat sámediggeválggaide. 

2. Ođđa fáttáid váldit mielde NSR politihkkii ja čađahit daid eanetlogus Sámedikkis. 

3. Nannet sámegiela ja sámi kultuvrra iežamet barggu ja politihka bokte.
4. Rekrutteret lasi miellahtuid, ja nuorra olbmuid sihke báikkálaš servviide, luohttámuš​doaimmaide ja politihkalaš bargui. 

5. Organisašuvnna barggu effektiviseret nanus jođiheami bokte, muhto ii dattege hoigadit báikkálaš stivrema eret. 

6. Gulahallat álbmogiin almmolaš ságastallamiin ja ieš ovddidit ođđa áššiid almmolaš ságastallamiidda. 

Strategiija lea jagiide 2008-2013 ja doaimmat galget čađahuvvot máŋga jagi. Jos doaibma galgá čađahuvvot boahtte jagi juo, de lea nu čállojuvvon. 

Strategiija 1: Nannet organisašuvnna 
Nannet NSR báikkálaš servviid 
NSR áigu nannet báikkálaš servviid bargguid, dokumenteret daid bargguid ja buktit oidnosii vai geavahuvvojit vuođđun riikkastivrra ja sámediggejoavkku barggus. Riikkastivra kártii báikkálaš servviid dili 2007 ja fuomášii muhtun áššiid maiguin ferte bargat. Jagiid ovdal 2013 galget báikkálaš searvvit nannejuvvot vai nagodit bargat sin lagaš guovllus. NSRs galget leat unnimustá golbma searvvi main leat badjel 150 miellahtu ja buot servviin galget 2010 leat badjel 20 miellahtu.
NSR galgá vuoitit sámediggeválgga 2009
NSR galgá vuoruhit válgabargguid ja vuoitit sámediggeválgga 2009. NSR galgá oažžut eanemus áirasiid ja nagodit cegget nanus stivrejumi Sámedikkis maŋŋá válgga. NSR joavkkus galget leat unnimustá 16 áirasa maŋŋá válgga ja sii galget boahtit buot válgabiriin ja leat heivvolaš ollu nissonat, nuorat ja heivvolaš agis. 

Buoret vejolašvuohta váikkuhit barggu mii bargojuvvo Sámedikkis 
Sámediggi lea dehálaš ásahus mii vuoruha guhtemuš báikegottiide galgá juolludit Sámedikki vánis ruđa. NSR báikkálaš searvvit galget beassat váikkuhit daidda bargguide mat bargojuvvojit Sámedikkis, buoret go dál.

· Riikkačoahkkima čoahkkingohččumat, áššelisttut ja sámediggeáššit galget sáddejuvvot báikkálaš servviide. 

· NSR galgá oahpahit politihkalaš bargguid ja/dahje lágidit luohttámušolbmuid deaivvademiid. 

Nuppástit ollesolbmooahpahusa ja nannet SOL 
Nannet ollesolbmooahpahusa ja SOL barggu. Árbevirolaš máhtu gaskkustit nu movt boađi-boađi ollesolbmooahpahusláhka mearrida. Nannet SOL oahpahusa gielas, duojis, árbevirolaš máhtus, organisašuvdnamáhtus ja politihkalaš máhtus. Riikkastivra galgá bearráigeahččat ahte báikkálaš searvvit jearahit kurssaid ja čađahit daid ovttas SOLain. Ođđa kurssaid galgá ráhkadit ja NSR galgá Sámedikki ja eará politihkalaš orgánaid bokte váikkuhit dasa ahte SOL oažžu eambbo ruđa. Oahpahusdiimmut galget lassánit 20% juohke jagi 2013 rádjái, namalassii lassánit 8743 diimmus (2007) 12589 diibmui (mii galgá šaddat 2010). SOL oahpahusdiimmut leat ovdal leamaš olles 20929 (1992).
Strategiija 2: Ođđa politihka hábmet
Ođđa fáttáid váldit mielde politihkkii
· Ođasmahttit politihka vai lea fárus seailluheamen ja nannemin sámegiela
· Dearvvašvuođa- ja fuolahusfálaldagat sámiide
· Bajásšaddan ja oahpahuspolitihkka sámi boahtteáiggi namas
· Sámi iešmearrideapmi 

Riikkastivrra áigu jagis 2010 bidjat riikkačoahkkima ovdii sámi dearvvašvuođa- ja sosiálaplána. Riikkastivra galgá ođasmahttit giellapolitihka. Iešmearrideapmi lea mihttomearri mii galgá konkretiserejuvvot vai sámit ožžot iešmearrideami mii heive ođđamállet eallimii.
Strategiija 3: Nannet sámegiela ja sámi kultuvrra 
Sámedikki bokte bargat vai sámegiella seailu. Oččodit našunála ealáskahttinprošeavtta sihke dain guovlluin gos sámástit ja dain guovlluin gos giella lea jávkamin. Dás lea sáhka davvisámegielas, julevsámegielas ja lullisámegielas. NSR galgá ráhkadit ođđa heivvolaš giellapolitihka mii čalmmustahttá giellageavaheami riegádeamis gitta boarásmanbeaivái. 
NSR galgá oččodit sámegiela dárkkistanorgána mii galgá bearráigeahččat ahte sámegiella geavahuvvo almmolaš orgánain ja bálvalusain. Ja orgána galgá beassat iežas vuogi mielde maid nannet sámegiela geavaheami sámiid gaskkas.

NSR galgá oččodit heivvolaš ollesolbmooahpahusa sámiide geat eai máhte sámegiela. NSR galgá fuolahit ahte SOL geavahuvvo veahkkin dán barggus. 
NSR galgá ovddidit árbevirolaš sámi kultuvraovdanbuktimiid ja ođđamállet sámi dáidaga, teáhtera ja duoji sihke iežamet geavatlaš barggu bokte ja politihka bokte Sámedikkis. 

Strategiija 4: Rekrutteret miellahtuid ja nannet nuoraidbargguid 
Rekrutteret miellahtuid 
Miellahtolohku mearrida man ollu barggu NSR nákce bargat. Miellahtuid galgá háhkat kampánjaid bokte. NSRs galget jámma leat 1000 miellahtu, iige miellahtolohku galgga njiedjat ja lassánit mađe mielde lea válgajahki. Juohke jagi galgá oččodit miellahtuid SMS bokte, e-poastta bokte ja eará doaimmaid bokte. Čállingoddi/rehketdoallokantuvra galgá gáibidišgoahtit miellahtomávssu soames báikkálaš servviid ovddas 2008 ja buot servviid ovddas 2009. Buot báikkálaš servviin galgá leat seammá stuorra miellahtomáksu. 

Nuoraid vuollel 26 jagi galgá sierra láhkái oččodit miellahttun ja sin galgá sierra láhkái maid oahpahit. 2010 galget NSRs leat unnimustá 140 miellahtu vuollel 26. Jagis 2007 ledje NSRs 110 miellahtu vuollel 26 jagi.
Nannet nuoraidbarggu 
NSR galgá nannet nuoraidbarggu. NSR nuoraidlávdegoddi (NSR-N) ja báikkálaš searvvit galget gulahallat bures ja riikkastivra galgá doallat máŋga oktasaš čoahkkima nuoraidlávdegottiin. Buohkat NSRs galget vuoruhit nuoraidbarggu. 

Buohkat galget:

· Nuoraidlávdegoddi (NSR-N), riikkastivra ja sámediggejoavku galget lohkat ja čuovvut dan mii čuožžu nuoraid prinsihppaprográmmas. 

· Báikkálaš searvvit ja nuoraidlávdegoddi (NSR-N) galget ovttas oččodit nuoraid miellahttun ja váldit nuoraid mielde NSR bargguide. 

· Nuoraidlávdegoddi (NSR-N) ja báikkálaš searvvit fertejit jearahit kurssaid nuoraide SOLs, sihke  organisašuvdnabarggu kurssaid ja árbevirolaš máhtu kurssaid. 

· Nuoraide galgá lágidit sierra deaivvademiid, vejolaččat leairaskuvlla mas nuorat sáhttet deaivvadit vaikko ii leat riikkačoahkkin. 

Strategiija 5: Organisašuvnna buorideapmi
Struktuvrabargu
NSRs leat dát njuolggadusat:

· NSRs váldonjuolggadusat, ođasmahtton 2008
· Listobargguid njuolggadusat, ođasmahtton 2008
· Riikkastivrra instruksa ja čállingoddejođiheaddji instruksa, ođasmahtton 2008
· Sámediggebargguid njuolggadusat ja bargočilgehusat, ođasmahtton 2007
NSR báikkálaš servviin leat iežaset njuolggadusat, ja SOLs ja NSR nuoraidlávdegottis sin iežaset bargočilgehusat. 
Riikkastivra galgá bearráigeahččat ahte organisašuvdna, sámediggejoavku ja nuoraidlávdegoddi doibmet njuovžilit ja geavahit ruđa jierpmálaččat. Ovdal 2013 galgá čállingoddi leat proffas ođđamállet bargosadji mas leat golbma čálli olles virggiin, dahje eambbo čállit. Doaibmadoarjaga galgá lasihit politihkalaš barggu bokte ja miellahtolohku galgá leat buorre ja bissovaš, ja dan láhkái sáhttá dáid ulbmiliid olahit. 
Strategiija 6: NSR oainnuid muitalit olbmuide
Gulahallan
NSR galgá gulahallat bures miellahtuiguin, jienasteddjiiguin ja servodagain. Jámma sáddet ođasreivviid miellahtuide e-poastta bokte ja muitalit áigeguovdilis áššiid. E-poasta-gulahallan geavahuvvo ollu ja ovdal 2013 galgá sáhttit e-poastta bokte olahit buot olbmuid NSRs. Sáhttá meannudišgoahtit politihkalaš áššiid elektronalaš vuogádagas ja bearráigeahččat ahte buot báikkálaš servviid jođiheddjiin lea interneahtta ja dihtor.

Oktasaš mediastrategiija ráhkadit
Riikkastivra galgá ovttas sámediggejoavkkuin ráhkadit mediastrategiija mas čilge makkár ulbmil mediabarggus lea, man láhkái galgá bargat ja makkár kanálaid galgá geavahit válgajagis ja muđui. NSR mediastrategiija ii galgga gáržžidit geange vejolašvuođa cealkit oaivila medias, muhto doarjut jođiheaddji ja riikkastivrra vejolašvuođa ovddidit oaiviliid, báikkálaš servviid ja sámediggeáirasiid vejolašvuođa ovddidit áššiid iežaset válgabiriin. 

Nubbi dehálaš oassi strategiijas lea oahpahit jođiheddjiide ja sámediggeáirasiidda geavahit media. Sáhttá fállat mediakurssaid muhtomin, ovdamearkka dihte juohke nuppi jagi. 

Buoridit neahttasiiddu www.nsr.no
NSR muitala iežas politihka birra interneahttasiiddus ww.nsr.no. NSR - org.nr. 971 481 463 – oamasta interneahttasiiddu www.nsr.no 

Neahttasiiddu galgá buoridit ja dasa galgá jámma bidjat ođđasiid sihek sámegillii (davvi-, julev-, ja lullisámegillii) ja dárogillii.  NSR čállingoddejođiheaddji lea neahtta-doaimmaheaddji. NSR jođihangoddi sáhttá čálalaččat sirdit neahttadoaimmahus ovddasvástádusa earáide jos nu heive. NSR riikkastivra galgá buoridit siidduid vai heivejit NSR ulbmiliidda – namalassii ovdanbuktit olles NSR oainnuid. Sámediggejoavkku mearrádusaid galgá bidjat neahttasiidui nu johtilit go vejolaš vai olbmot oidnet makkár politihka NSR fievrrida Sámedikkis. NSR riikkastivra, nuoraidlávdegoddi, SOL kurssat ja báikkálaš servviid dáhpáhusat galget oidnot neahttasiiddus.

